Hrannarbúðin hefur lengi verið til staðar í Grundarfirði og hafa íbúar bæjarins og nærliggjandi byggðarlaga getað sótt sér töluverða þjónustu þangað . Þau Gunnar Kristjánsson og Jóhanna H Halldórsdóttir hafa rekið verslunin um árabil en þau hafa ákveðið að selja hana og vilja gjarnan að reksturinn haldi áfram . Jóhanna hóf störf í Hrannarbúðinni 1983 en móðir hennar Pálína Gísladóttir rak hana þá . Þau Gunnar og Jóhanna hafa aftur á móti átt verslunina frá árinu 1986 og þar hefur ávalt verið mikið vöruúrval . „ Við höfum alltaf þurft að miða við árstíðina í úrvalinu hjá okkur og það skýrir fjölbreytnina . Reiðhjól á vorin , skólavörur á haustin og slíkt . Þegar skíðalyftan kom hérna seldum við líka skíði , “ segja þau Gunnar og Jóhanna í samtali við Skessuhorn . Hrannarbúðin hefur lengi endurspeglað þörfina í Grundarfirði . „ Þegar fleiri en einn spyr um eitthvað höfum við brugðist við þörfinni , “ segir Gunnar . Samanlögð starfsreynsla þeirra í Hrannarbúðinni er tæp 50 ár . „ Jóhanna er búin að vinna hérna samfellt í 30 ár og það eru 16 ár síðan ég hætti sem skólastjóri og fór í þetta með henni . Þá stækkuðum við og bættum við nokkrum vöruflokkum , “ segir Gunnar . Við það bætir Jóhanna : „ Það kemur að því að mann langar til að gera eitthvað annað eftir allan þennan tíma . “ Að reka Hrannarbúðina hefur verið mjög bindandi starf . „ Við höfum aldrei getað tekið okkur almennilegt frí þar sem við sjáum bara ein um verslunina . Við erum komin á þann aldur að við viljum hafa frjálsari tíma á meðan við erum það spræk að við getum notað hann . Það er ekkert gaman að ætla að taka fríið þegar maður er orðinn of gamall , “ segja þau . Fólk ánægt með þjónustuna Gunnar og Jóhanna hafa mikla trú á því að einhver muni kaupa verslunina og halda áfram að reka hana . „ Það er alveg hægt að reka svona verslun . Það þarf spræka og kraftmikla einstaklinga til þess , því það þarf að vera vakinn og sofinn yfir því að þjóna viðskiptavininn . Við höfum búið að því að fyrirtækin á staðnum hafa verið mjög jákvæð í garð verslunarinnar og það skiptir máli að fylgjast með í samfélaginu , þörfinni , þróun , tækni og öllu öðru . Það þarf stöðugt að vera á tánum . “ Húsnæði verslunarinnar og verslunin sjálf er til sölu . „ Ég trúi ekki öðru en að einhver vilji reka svona verslun áfram . Hún er alls ekki bundin við húsnæðið og það er hægt að reka hana alls staðar . Húsnæðið getur verið nýtt í eitthvað allt annað þess vegna , “ segir Jóhanna . Hrannarbúðinni verður lokað í byrjun desember . „ Fólk er miður sín yfir því að versluninni verði mögulega lokað . Margir hverjir segja að það yrði ægilegt ef enginn tæki við . Við höfum svo fundið fyrir því hvað fólk er ánægt með þá þjónustu sem við höfum veitt í gegnum tíðina , “ segja þau . Ef enginn kaupir verslunina mun reksturinn hætta . „ Samfélagslega væri það mjög slæmt . Þegar þjónustustig lækkar takmarkast lífsgæði íbúa . Við vonum innilega að það séu einhverjir þarna úti sem vilji taka þetta að sér , “ segja þau að endingu .